
A Szepesi Kamara harmincadkezelése Thököly Imre fejedelemségének idején (1682-1685)

Thököly Imre 1682-ben megvalósította a kuruc mozgalom sok éve áhított vágyát, Felső-Magyarország elfoglalását. Miután Fülek ostroma sikerrel zárult, szeptember 16-án Uzun Ibrahim budai pasa átadta a grófnak athnaméját, amellyel fejedelemként feljogosítást nyert az elfoglalt térség irányítására. Az igazgatáshoz azonban szükséges volt egy olyan hivatalnokapparátus is, amely kellően kiterjedt és effektíven tudja kiaknázni a régióban rejlő jövedelemforrásokat. A fejedelem Kassával együttesen a Szepesi Kamara központi hivatalát is elfoglalta, és miután hűségére esketett számos hivatalnokot, felállította a kamara új tanácsát, amellyel utána együttesen szervezték a fejedelemség gazdasági irányítását. A fejedelem háborúskodásához szükségeltetett pénzfedezet jelentős részét a harmincadok állták. A külkereskedelmi vám egy biztos, kiszámítható jövedelemforrást jelentett az élénk kereskedelemmel rendelkező térségben. A harmincadhivatalokba fél év után mindenhol az új adminisztráció által kinevezettek tevékenykedtek, akik – lehetőség szerint – bemutatásra kerülnek a pályamunkában. A harmincadigazgatás az egyik legfontosabb része volt a kamarai igazgatásnak, amelyen keresztül a rendkívüli szervezőképességgel rendelkező fejedelem hatalomgyakorlási módszereibe, illetve azok problémáira is fény derül. A kiegészítő dokumentumban pedig a harmincadhelyek és tisztviselőik kerültek kigyűjtésre táblázatos formában.



